Bojan Cmelik weħel għomru l-ħabs wara li nstab ħati għall-qtil tal-imprenditur Hugo Chetcuti. Huwa ġie kkundannat mill-Imħallef Aaron Bugeja, li ppreseda l-ġuri, li dam ġimgħa. L-Imħallef ordna li Cmelik jagħmel perjodu fis-sena iżolat waħdu fil-ħabs. Cmelik instab ħati bi tmien voti kontra wieħed wara sitt sigħat ta' deliberazzjoni tal-ġurati. Wara l-verdett tal-ġurati, id-Difiża, il-Prosekuzzjoni u l-Parte Civile, għamlu s-sottomissjonijiet tagħhom, bl-Avukat tal-Familja talab għal sentenza t'għomor il-ħabs. Cmelik kien deher jagħti daqqiet ta' sikkina lil Chetcuti f'Lulju tal-2018 barra stabbiliment tal-imprenditur. Cmelik kien ħarab minn fuq il-post u nqabad wara ġirja warajh mill-pulizija li biex rażżnuh u arrestawh, kienu sparawlu bit-taser gun. Chetcuti kien miet sitt ijiem wara l-każ, fl-isptar. Aqra wkoll: Twettqet ġustizzja imma l-weġgħa tibqa' – ħu Hugo Bojan Cmelik għomor il-ħabs Hugo Chetcuti Qorti